Петербург щрагъэкIуэкI XXII дунейпсо экономикэ зэхыхьэшхуэм къыщыпсэлъащ Урысейм и Президент Путин Владимир. Абы и лэжьыгъэм хэтащ Къэбэрдей-Балъкъэрым и Iэтащхьэ КIуэкIуэ Юрий
ЗэIущIэм кърагъэблэгъащ нэгъуэщI къэралхэмрэ правительствэхэмрэ я унафэщIхэр, урысей, дунейпсо компание, банк инхэм я Iэтащхьэхэр, дэнэ щIыпIи къикIа экспертхэмрэ политикхэмрэ. Абы мы гъэм и унэтIыныгъэр — «Дзыхь щызэхуащI экономикэ къызэгъэпэщын» къыхуеджэныгъэрщ.
Зэхуэсышхуэм хэтхэм защыхуигъазэм къэралым и Iэтащхьэм Iуэхугъуэшхуэ зыбжанэ къыхилъхьащ: «Ди зыужьыныгъэм дэ щIэгъэкъуэн щытщIынущ ди цIыху, творческэ, кадр зэфIэкIхэр, дуней псом къыщагъэсэ-бэп Iэмалхэм дыхуеджэну, захэдгъэзэгъэну дыхьэзырщ икIи, дауи, тегъэщIапIэ тщIынущ структурэ къалэнхэр зэфIэхынымкIэ ди Iэзагъыр. Псом япэрауэ, дэ дыхущIэкъунущ ди лъэпкъ сэбэпынагъым. Аращ дэтхэнэ зи щхьэ хущытыж къэралыгъуэри зытетыпхъэр».
ДяпэкIэ къапэщылъ къалэнхэм щытепсэлъыхьым Урысейм и Президентым жиIащ: «Дэ ди политикэр цIыхум, абы и зэIузэпэщыныгъэм, сэбэпым, зыхущIэкъум теухуауэ дыубзыхуну ди мурадщ. Абы папщIэ экономикэр къэдгъэщIэрэщIэжын икIи иджырей лэжьапIэ IэнатIэхэр къызэIутхын, цIыхухэм я хэхъуэр къэтIэтын, узыншагъэр хъумэнымрэ егъэджэныгъэмрэ дунейм щынэхъыфIхэм ящыщ зы тщIын хуейщ. Дэ ди мурадщ къалэхэмрэ посёлкэхэмрэ гъащIэ тынш, лэжьапIэ IэнатIэ, зыгъэпсэху-пIэ къыщызэгъэпэщынымкIэ Iэмал пэрытхэр къэдгъэсэбэпыну, хэпщIыкIыу хэдгъэхъуэну псэупIэхэр ухуэ-ныр икIи унэкIэ къызэгъэпэщыным и гугъуехьхэр къызэднэкIыну, псом хуэмыдэу курыт хэхъуэ зиIэхэмрэ, сабий зыпIхэмрэ я деж. УнэтIыныгъэ нэхъыщхьэр — дыкъэзыухъуреихь дунейм и щытыкIэр егъэфIэкIуэнырщ, ар Урысейм хэлъхьэныгъэ хуищIынущ экологием и гугъуехьхэр къызэнэ-кIынымкIэ дунейм щызэфIэгъэкIыпхъэхэм. Дэтхэнэ цIыхуми Iэмал иIэн хуейщ зыкъызэкъуихыну…».
ЩIыналъэ политикэм и гугъуехьхэм я гугъу щищIым, Путин Владимир къыхигъэщащ: «Лэжьыгъэр зэфIэхынымкIэ, инвесторхэр, кадр нэхъыфIхэр къешэлIэнымкIэ нобэ щIыналъэхэм я зэныкъуэкъуныгъэм хохъуэ. Абы къокI зэхъуэкIыныгъэхэм я Iэмалхэр гъащIэм хэтпщэу».
Къэрал унафэщIым и къэпсэлъэныгъэм увыпIэшхуэ щиубыдащ глобальнэ экономикэм, зэпэщIэтыныгъэм, санкцэм ехьэлIа гупсысэхэр, хьэрэмыгъэ щызэрахьэ зэныкъуэкъуныгъэр къызэнэкIыным: «Ди къалэнхэм делэжькIэрэ, IэнатIэ псоми ехъулIэныгъэхэр щызыIэрыдгъэхьэкIэрэ, дэ дыхущIэкъунущ технологие, хэкIыпIэ лъэщхэр къэдгъуэтыну, Урысейм щыпсэухэм я мызакъуэу, нэгъуэщI къэралхэми къыщысэбэпыну икIи абыхэм заужьынымкIэ хэлъхьэныгъэфI хъуну. Дауи, ди мурадхэм дахуэкIуатэкIэрэ, дыщогугъ тегъэщIапIэ тщIыну нэгъуэщI къэралхэмрэ нэгъуэщI лъэпкъхэмрэ, ди лэжьэгъухэм я фIагъ псори. Тхуэфэщэн къэкIуэнур ди закъуэу къытхузэгъэпэщынукъым».
www.kremlin.ru сайтым и материалхэм япкъиткIэ.
